Kansanedustaja Elina Lepomäki haastaa valtiovarainministeri Alexander Stubbin kokoomuksen puheenjohtajakisassa.

– Olisin tulevaisuuteen katsova puheenjohtaja kokoomukselle. Minulla olisi lisäksi pätevyys valtiovarainministeriksi, toisin kuin monella edeltäjälläni, heitä yksilöimättä, Elina Lepomäki sanoo.

34-vuotiaalla toisen kauden kansanedustajalla on diplomi-insinöörin ja kauppatieteidenmaisterin tutkinnot. Hän on ollut 20 vuotta työelämässä, joista 10 vuotta pankki- ja rahoitusalan asiantuntija- ja johtotehtävissä.

– Kokoomus on hyvin perinteinen valtiovarainministeripuolue, ja jos kokoomus ei onnistu valtiovarainministeripuolueena, silloin koko puolue ei toimi.

Missä kohdissa Stubbin johdolla on menty pahimmin metsään?

– En halua käydä läpi yksittäisiä virheitä, vaan keskittyä ratkaisuihin, joilla kokoomuksen ja Suomen suunta muutetaan.

Päätös kypsyi

Lepomäen päätös lähteä pohtimaan puheenjohtajakisaa kypsyi lopullisesti pari kuukautta sitten, kun kävi ilmi, että pitkään väännetyn yhteiskunta- tai kilpailukykysopimuksen tavoitteet epäonnistuivat.

– Sillä sopimuksella ei Suomen ongelmia ratkaista, päinvastoin.

– Ikävä kyllä sekä sosiaaliturvan uudistaminen että työpaikoilla sopiminen ovat hautautumassa tämän vanhat työmarkkinarakenteet paaluttavan kilpailukykysopimuksen alle.

Lepomäen mukaan hallituksen saamattomuuden vuoksi palkansaajien veroaste nousee, keskiluokan asema kurjistuu ja työnteon kannustimet heikkenevät.

– Kilpailukykysopimus jumittaa keskeisen osan hallituksen uudistuksista, jotka voisivat johtaa parempaan työllisyyteen. Silloin nykyiset neljän miljardin sopeutukset eivät tule alkuunkaan riittämään.

Eniten Lepomäki on huolissaan siitä, että hallitus ei saa luotua 110 000:a uutta työpaikkaa.

– Nykyinen tilanne johtaa siihen, että kaikkein heikoimmassa asemassa olevat ihmiset kärsivät, kun hyvinvointipalveluiden rahoituspohja heikkenee ja järjestelmä betonoi yhä useammat ihmiset työttömyyteen ja näköalattomuuteen.

– Päätin lähteä puheenjohtajakisaan, koska minulla on ratkaisut. Kokoomuslaiset voivat sitten itse päättää, uskovatko he minun ratkaisuvaihtoehtoihini ja siihen, että olen oikea ihminen viemään näitä ratkaisuja eteenpäin.

Elina Lepomäki on 34-vuotias, kokoomuksen toisen kauden kansanedustaja Uudeltamaalta. PASI LIESIMAA

Ei keppihevonen

Onko Stubbin haastajaksi asettuva Lepomäki todellinen vaihtoehto kokoomuksen puheenjohtajaksi, vai keppihevonen, jonka siivellä ”kovina” pidetyt konkariehdokkaat voivat myöhemmin ratsastaa Stubbin haastajiksi?

– On mielenkiintoista, että tällä kokemuksella olevan naisen ehdokkuutta lähdetään arvioimaan jotenkin kevyemmäksi kuin esimerkiksi sellaisten miesten, jotka eivät ole tehneet päivääkään töitä muualla kuin politiikassa.

– Olen ollut pitkään tulosvastuu- ja johtotehtävissä. Toivottavasti se huomioidaan ehdokkaiden kokemusta arvioitaessa.

Lepomäki toivoo reilua puheenjohtajakilpailua.

– Aion olla rehellinen oma itseni, ja olen myös valmis väittelemään. Paras argumentti voittakoon!

– Puoluekokousedustajat sen sitten lopulta päättävät, kenestä tulee kokoomuksen uusi puheenjohtaja, mutta ne ihmiset, jotka minut tuntevat, tietävät varmasti sen, että minä en ole mikään sähköjänis.